Diari Oficial de la Generalitat Valenciana


Sumari del DOGV 7036, del 31-05-2013 (2013/5665)

ORDE 13/2013, de 21 de maig, de la Conselleria d'Economia, Indústria, Turisme i Ocupació, per la qual es convoca i regula la concessió de subvencions públiques destinades al foment de l'ocupació per a persones amb discapacitat en l'exercici 2013.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7036

Data del DOGV
:   31-05-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/5665


Data del document
:   21-05-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 13/2013, de 21 de maig, de la Conselleria d'Economia, Indústria, Turisme i Ocupació, per la qual es convoca i regula la concessió de subvencions públiques destinades al foment de l'ocupació per a persones amb discapacitat en l'exercici 2013. [2013/5665]  
La Generalitat Valenciana, dins del seu àmbit competencial en matèria de foment de l'ocupació, desenrotlla una política coordinada per a la inserció laboral de persones amb discapacitat no sols en centres especials d'ocupació (empreses d'ocupació protegida) sinó també en empreses ordinàries, potenciant el moviment de treballadors d'aquelles a estes i prestant una especial dedicació a aquelles persones que, pel seu tipus de discapacitat, presenten unes dificultats especials per a la inserció en l'empresa ordinària.  
La Llei 13/1982, d'Integració Social de Persones amb Discapacitat, en el títol VII, recull, com a finalitat primordial de la política d'ocupació de treballadors amb discapacitat, la seua integració en condicions que garantisquen l'aplicació del principi d'igualtat de tracte en el sistema ordinari de treball o, si això no és possible, la seua incorporació al sistema productiu per mitjà de la fórmula especial de treball protegit, és a dir, els centres especials d'ocupació, entenent com a tals aquelles entitats públiques o privades que poden tindre ànim de lucre o no i l'objectiu principal de les quals siga realitzar un treball productiu, participant regularment en les operacions del mercat, i tindre com a finalitat assegurar una ocupació remunerada a aquelles persones que, per la naturalesa de les seues limitacions, no poden exercir una activitat en condicions habituals, ja siga de forma temporal o definitiva (per això les seues plantilles estan constituïdes almenys per un 70 % de persones amb discapacitat, i la resta dels llocs es poden cobrir per personal no discapacitat la contractació del qual resulte imprescindible per a l'exercici de les seues activitats) i la prestació de servicis d'ajust personal i social que requerisquen els seus treballadors amb discapacitat, al mateix temps que siga un mitjà d'integració del nombre més gran de persones amb discapacitat al règim de treball normal.  
La regulació jurídica dels centres especials d'ocupació i de les ajudes a estos estan incloses, entre altres, en el Reial Decret 2273/1985, de 4 de desembre, pel qual s'aprova el Reglament dels Centres Especials d'Ocupació, i en l'Orde del Ministeri de Treball i Assumptes Socials, de 16 d'octubre de 1998, per la qual s'establixen les bases reguladores per a la concessió de les ajudes i subvencions públiques destinades al foment de la integració laboral de persones amb discapacitat en centres especials d'ocupació i treball autònom.  
  
Les ajudes destinades a promocionar el trànsit dels treballadors amb discapacitat des de l'ocupació protegida cap a l'empresa ordinària estan recollides en el Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.   
A fi de millorar la coordinació entre l'Estat i les comunitats autònomes quant a les competències normatives i de gestió de les polítiques d'ocupació, es publica per mitjà del Reial Decret 1542/2011, de 31 d'octubre, l'Estratègia Espanyola d'Ocupació 2012-2014, com a instrument que ha de contribuir a fomentar l'ocupació, augmentar la participació d'hòmens i dones en un mercat sostenible, en el qual es millore la productivitat i la qualitat en l'ocupació, i que es base en la igualtat d'oportunitats, la cohesió social i territorial. Este nou marc de referència permet als servicis públics d'ocupació dissenyar i gestionar les seues pròpies polítiques actives d'ocupació.  
A la vista de tot això, i tenint en compte les restriccions pressupostàries existents en l'actualitat, així com la Llei Orgànica 2/2012, d'Estabilitat i Sostenibilitat Financera, la Comunitat Valenciana publica per a l'exercici 2013 esta orde d'ajudes, que recull els programes gestionats pel Servici Valencià d'Ocupació i Formació (SERVEF), destinades a la integració laboral dels treballadors amb discapacitat en els centres especials d'ocupació, així com ajudes a l'empresa ordinària, tant en el cas de contractació directa com a contractes destinats a potenciar el trànsit dels treballadors amb discapacitat des dels centres especials d'ocupació a estes.  
  
El títol I arreplega disposicions generals per a la totalitat dels programes regulats en l'orde.   
El títol II d'esta orde recull les ajudes destinades a la integració de treballadors en centres especials d'ocupació per mitjà del finançament parcial dels costos salarials dels treballadors amb discapacitat i les ajudes a l'adaptació dels llocs de treball.   
El títol III té com a finalitat fomentar en l'empresa ordinària tant la contractació indefinida de treballadors amb discapacitat procedents dels enclavaments laborals regulats pel Reial Decret 290/2004, de 20 de febrer, com la contractació indefinida o temporal de treballadors amb discapacitat en general.  
Esta orde inclou la terminologia recollida en la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, i en el Decret 114/2010, de 30 de juliol, del Consell, pel qual es procedix a l'adequació terminològica en l'àmbit de les persones amb discapacitat.  
Esta convocatòria s'emmarca, així mateix, en els compromisos derivats de l'aprovació del Pacte Valencià pel Creixement i l'Ocupació II 2009-2013, PAVACE II.  
En virtut d'això, fent ús de les atribucions conferides per l'article 28 de la Llei 5/1983, de 30 de desembre, del Consell, i el Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
ORDENE  
  
TÍTOL I  
  
CAPÍTOL I  
Disposicions generals  
  
Article 1. Objecte i àmbit   
1. L'objecte d'esta orde és establir un programa d'ajudes destinades a promoure i facilitar la integració laboral de persones amb discapacitat en l'àmbit de la Comunitat Valenciana.  
2. El règim d'ajudes aplicable serà el determinat en els articles següents.  
3. Totes les accions subvencionables hauran de realitzar-se en l'exercici 2013, i executar-se en centres de treball radicats a la Comunitat Valenciana, sense perjuí dels terminis de justificació previstos per a cada tipus d'ajudes.   
No obstant això, també resultaran subvencionables les contractacions de treballadors amb discapacitat produïdes durant l'últim trimestre de 2012, segons el que s'ha establit per a cada programa.  
  
Article 2. Accions susceptibles de suport  
1. Les ajudes previstes en esta orde aniran destinades a:  
A. Centres especials d'ocupació, per al manteniment de llocs de treball ocupats per treballadors amb discapacitat.   
a) Ajudes als costos salarials de treballadors amb discapacitat.  
b) Ajudes per adaptació de llocs.  
B. Empreses del mercat ordinari  
a) Programa de suport a la contractació indefinida de treballadors amb discapacitat procedents d'enclavaments laborals.  
a.1. Ajudes a la contractació indefinida.  
a.2. Ajudes a l'adaptació de llocs.  
b) Programa de suport a la contractació de treballadors amb discapacitat per empreses ordinàries en general:  
b.1. Ajudes a la contractació indefinida.  
b.2. Ajudes a la contractació temporal.  
b.3. Ajudes a l'adaptació de llocs.  
2. Les ajudes que es concedisquen a l'empara d'esta orde tindran la consideració de subvencions públiques, i es regiran, en tot allò que no s'hi disposa, per la normativa a què fa referència la disposició addicional quarta d'esta orde.   
  
Article 3. Beneficiaris de les ajudes  
Podran ser beneficiaris de les ajudes previstes en esta orde:  
  
a) Per a les ajudes a què fa referència l'apartat A de l'article 2.1, els titulars dels centres especials d'ocupació inscrits en el Registre Administratiu de Centres Especials d'Ocupació de la Comunitat Valenciana l'activitat dels quals es realitze a la Comunitat Valenciana, que complisquen els requisits establits en esta orde per a cada programa d'ajudes.  
  
b) Per a les ajudes a què fa referència l'apartat B.a de l'article 2.1, les entitats col·laboradores que, d'acord amb el que regula el Reial Decret 290/2004, de 20 de febrer, contracten amb caràcter indefinit treballadors amb discapacitat procedents d'un enclavament laboral.   
c) Per a les ajudes a què fa referència l'apartat B.b de l'article 2.1, qualsevol ocupador, incloses, en el cas de les ajudes a la contractació indefinida de treballadors amb discapacitat, les cooperatives de treball associat que incorporen com a socis treballadors amb discapacitat.  
Els treballadors amb discapacitat contractats podran beneficiar-se de l'ajuda per adaptació de lloc, si no l'ha sol·licitada el seu ocupador.  
  
En cap cas podran resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, fins i tot no tenint personalitat jurídica, puguen realitzar les actuacions que donarien dret a les ajudes.  
  
Article 4. Requisits generals dels beneficiaris  
No podran obtindre la condició de beneficiaris de les subvencions regulades en esta orde les persones o entitats en les quals concórrega alguna de les circumstàncies previstes en l'apartat 2 de l'article 13 de la Llei 38/2003, General de Subvencions, llevat que per la naturalesa de la subvenció s'exceptue per la seua normativa reguladora, ni les empreses en crisi o les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
  
Article 5. Requisits específics de les ajudes a la contractació  
Quan les contractacions noves no representen un increment net del nombre d'empleats en l'empresa en qüestió, en comparació amb la mitjana dels 12 mesos previs, el lloc o llocs hauran d'haver quedat vacants arran de la dimissió del treballador, de la seua discapacitat, de la seua jubilació per motius d'edat, de la reducció voluntària del temps de treball o de l'acomiadament disciplinari procedent, i no com a conseqüència de l'acomiadament improcedent.  
  
Article 6. Obligacions generals dels beneficiaris  
A més de les obligacions que per als beneficiaris de cada tipus d'acció s'establixen en els corresponents articles d'esta orde, i d'acord amb el que establix l'article 14 de la Llei 38/2003, General de Subvencions, i en altres normes d'aplicació general, es declaren les següents:  
  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
b) Justificar davant de l'òrgan concedent el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.  
  
c) Sotmetre's a les actuacions de comprovació, que ha d'efectuar l'òrgan concedent, així com a qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
d) Comunicar a l'òrgan concedent o a l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades, així com qualsevol incidència o variació que es produïsca en relació amb la subvenció concedida.  
e) Acreditar, amb anterioritat a dictar-se la proposta de resolució de concessió i de pagament, que es troba al corrent en el compliment de les seues obligacions tributàries i amb la Seguretat Social. El mode d'acreditació serà l'establit en la lletra b, punt 2, de l'article 7.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas.  
g) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.   
h) En el cas de les ajudes a la contractació regulades en el capítol III del títol III, inclosa la transformació de contractes temporals en indefinits, tota la documentació justificativa haurà de conservar-se durant almenys tres anys a partir del tancament del Programa Operatiu 2007/2013, mentres que puga ser objecte de control, documentació que haurà de ser original o còpia compulsada d'acord amb estos.  
i) Quant a la informació i la publicitat de les ajudes:  
- Per a les ajudes que resulten cofinançades pel Fons Social Europeu, concretament les ajudes a la contractació regulades en el capítol III del títol III d'esta orde, el beneficiari estarà subjecte a les normes d'informació i publicitat que establix el Reglament (CE) número 1828/2006, de la Comissió, de 8 de desembre de 2006, que fixa les normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) número 1080/2006, del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional.  
Entre estes normes cal destacar que la concessió de la subvenció implica l'obligació de comunicar al treballador contractat el cofinançament de l'ajuda concedida per a la seua contractació pel Fons Social Europeu, a través del Programa Operatiu per a la Comunitat Valenciana 2007-2013, aprovat per Decisió de la Comissió, de data 20 de desembre de 2007. Fons Estructurals 2007-2013, Unió Europea - Comunitat Valenciana, el lema del qual és: «El Fons Social Europeu invertix en el teu futur». Esta comunicació sobre cofinançament efectuada als treballadors contractats haurà de remetre's al SERVEF en el termini de tres mesos des de la data de la notificació de la concessió de l'ajuda.  
  
- Per a les ajudes públiques en general: en relació amb l'obligació general de donar publicitat al caràcter públic del finançament recollit en l'article 18 de la Llei 38/2003, General de Subvencions, i en l'article 31 del Reial Decret 887/2003, pel qual s'aprova el Reglament de la Llei 38/2003, la concessió de la subvenció implica:   
1. L'acceptació de ser inclòs en una llista que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda.  
2. Les entitats qualificades com a centres especials d'ocupació hauran de fer constar el seu caràcter de «Centre especial d'ocupació qualificat pel Servici Valencià d'Ocupació i Formació», per mitjà del corresponent cartell indicador, tant en el domicili social com en tots i cada un dels centres de treball de la Comunitat Valenciana.   
j) Els beneficiaris d'ajudes cofinançades pel Fons Social Europeu, concretament les ajudes a la contractació regulades en el capítol III del títol III d'esta orde, hauran de disposar d'un sistema de comptabilitat separada per als ingressos corresponents al pagament de les subvencions que acredite al SERVEF, en el termini de dos mesos següents a la percepció de les ajudes, el compte o subcompte en el qual estes quantitats han sigut percebudes per mitjà d'extracte comptable.  
k) Per a les ajudes als costos salarials de treballadors amb discapacitat amb contracte de caràcter indefinit en centres especials d'ocupació que sol·liciten el cobrament de les ajudes pel sistema de pagament anticipat regulat en l'article 18 d'esta orde, i als efectes de garantir la comptabilitat separada, hauran d'aportar les dades del compte bancari separat i diferent de la proposta per al pagament de la resta de les ajudes.  
l) Reintegrar els fons percebuts en els supòsits previstos en l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, reglament de la Llei 38/2003.  
m) La presentació de sol·licituds a l'empara d'esta orde suposa la prestació del consentiment per part del sol·licitant perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar les altes, baixes, manteniments i incidències de les contractacions subvencionades, així com perquè el SERVEF puga facilitar documentació dels centres especials d'ocupació (escriptures de constitució, comptes anuals i dades estrictament necessaris per a l'estudi de la viabilitat tècnica, econòmica i financera dels projectes presentats i dels mateixos centres especials d'ocupació) a entitats col·laboradores d'este organisme, a fi que es realitzen els estudis corresponents i s'emeten els informes que es consideren oportuns.  
Així mateix, la presentació de sol·licituds a l'empara d'esta orde suposa l'existència d'autorització expressa de tots els treballadors amb discapacitat a les entitats ocupadores, tant si es tracta d'un centre especial d'ocupació com si es tracta d'empreses ordinàries, per a la cessió de dades al SERVEF, relatives al tipus i grau de discapacitat.  
  
n) Per a les ajudes a les empreses ordinàries regulades en el títol III d'esta orde, compliment de la normativa sobre integració laboral de persones amb discapacitat o l'exempció d'esta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
  
nn) Els centres especials d'ocupació hauran de comunicar al SERVEF, en un termini no superior a 30 dies, qualsevol alteració o modificació que es produïsca en relació amb la qualificació com a centre especial d'ocupació, a saber: titularitat, forma jurídica, activitats, domicili social, obertura de nous centres de treball, etc.  
Així mateix, hauran de comunicar amb caràcter mensual i en model normalitzat qualsevol variació produïda en la plantilla.  
o) Facilitar tota la informació relacionada amb la subvenció li siga requerida pel SERVEF.  
  
CAPÍTOL II  
Procediment general per a la concessió de les ajudes  
  
Article 7. Presentació de sol·licituds i documentació  
1. Les sol·licituds per a l'obtenció de les ajudes regulades en esta orde hauran de dirigir-se al SERVEF i es presentaran en model normalitzat en la Direcció General del SERVEF per a les ajudes compreses en el títol II d'esta orde i en la corresponent direcció territorial d'Ocupació del SERVEF o òrgan que el substituïsca, per a l'ajuda regulada en el títol III, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent Registre Electrònic de la Generalitat (disposició final quinta de la Llei 3/2010, de la Generalitat, d'Administració Electrònica de la Comunitat Valenciana).   
  
2. Les sol·licituds hauran d'adjuntar, a més de la documentació que per a cada una de les ajudes concretament s'establix en els corresponents articles d'esta orde, la documentació general següent, que podrà annexar-se per mitjans telemàtics sense perjuí que puga requerir-se en determinades circumstàncies l'exhibició dels documents originals perquè siguen confrontats, si es considera convenient:  
a) Documentació acreditativa i identificativa del sol·licitant i, si és el cas, del seu representant legal, excepte en el cas que per ser un centre especial d'ocupació la documentació assenyalada ja conste en el SERVEF.  
En relació amb les dades d'identitat, tant del sol·licitant com del representant legal, quant a persones físiques, la presentació de la sol·licitud de subvenció comportarà l'autorització del sol·licitant perquè el SERVEF obtinga directament esta acreditació.  
No obstant això, el sol·licitant o representant legal podrà denegar o revocar este consentiment efectuant una comunicació escrita al SERVEF en este sentit. En este supòsit, hauran de presentar còpia compulsada de la documentació acreditativa de l'esmentada identitat.  
b) La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar els corresponents certificats.  
No obstant això, el sol·licitant podrà denegar o revocar este consentiment efectuant una comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social declaratius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.  
c) Dades de domiciliació bancària, segons el model facilitat a este efecte, excepte si s'ha presentat amb anterioritat davant del SERVEF i no ha experimentat variació. En este cas s'indicarà el compte en què s'haurà d'efectuar l'ingrés, especificant en tot cas a quines ajudes corresponen, i tenint en compte el que establix l'apartat k de l'article 6.  
  
d) Declaració responsable subscrita pel representant legal del fet que l'entitat beneficiària no està incursa en cap de les prohibicions per a obtindre la condició de beneficiària de subvencions i, en concret, que no es troba en el supòsit de l'article 13.2.g de la Llei 38/2003, de 17 de novembre, General de Subvencions.  
e) En el cas de les ajudes per a l'adaptació de llocs de treball, i de conformitat amb el que establix l'article 31 de la Llei 38/2003, de 17 de novembre, General de Subvencions, quan l'import del gasto subvencionable supere les quanties establides en la Llei 30/2007, de 30 d'octubre, de Contractes del Sector Públic, per als contractes d'obres o subministraments, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no hi haja en el mercat suficient nombre d'entitats que el subministren o presten, les quals hauran d'aportar-se junt amb la sol·licitud de subvenció.  
  
L'elecció entre les ofertes presentades, que haurà de presentar-se junt amb la sol·licitud, es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
f) Per a les ajudes a l'empresa ordinària regulades en el títol III d'esta orde, declaració responsable del compliment de la normativa sobre integració laboral de persones amb discapacitat o l'exempció d'esta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
g) Declaració responsable acreditativa que el beneficiari no es troba ni en situació de crisi, entesa segons les consideracions que sobre esta consten en l'apartat 1r de la disposició addicional segona d'esta orde, ni subjecte a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el Mercat Comú.  
h) Per a les ajudes a la transformació de contractes temporals en indefinits regulades en el títol III, capítol III, d'esta orde, declaració responsable referida a les ajudes a càrrec d'un règim de minimis rebudes per l'entitat durant els tres últims anys, comptador des de la primera ajuda obtinguda, amb indicació de l'import, l'organisme, la data de concessió i el règim d'ajudes en què s'emparava o, si és el cas, declaració responsable de no haver-ne rebut cap.  
3. En el cas que els documents que s'han d'adjuntar a la sol·licitud de concessió d'ajudes ja estiguen en poder de qualsevol òrgan de l'Administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats o, si és el cas, emesos, la identificació del procediment en què consten i que no hagen transcorregut més de cinc anys des de l'acabament del procediment a què corresponguen.  
  
En els supòsits d'impossibilitat material d'obtindre el document, l'òrgan competent podrà requerir al sol·licitant que el presente o, si això no és possible, l'acreditació per altres mitjans dels requisits a què fa referència el document.  
4. Quan la sol·licitud no posseïsca els requisits assenyalats en esta orde o no adjunte la documentació que d'acord amb esta resulte exigible, de conformitat amb el que establix l'article 71 de la Llei 30/1992, de 26 de novembre, modificat per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, es requerirà l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fa, es considerarà que desistix de la seua petició, amb resolució expressa prèvia i la seua notificació en els termes que preveu l'article 42 de l'esmentada llei.  
5. La formulació de la sol·licitud per part de l'interessat per a accedir als beneficis d'esta orde suposa l'acceptació de la subvenció per part del sol·licitant d'esta, així com de les obligacions que se'n deriven, sense perjuí dels drets al desistiment i a la renúncia que els interessats puguen exercir.  
  
Article 8. Procediment i criteris per a la concessió de les ajudes   
1. El procediment de concessió de subvencions regulades en esta orde serà el de concessió directa.   
2. Les ajudes s'atorgaran fins a esgotar el crèdit disponible segons l'orde en què la sol·licitud haja tingut entrada en qualsevol dels registres a què fa referència l'article 7, sempre que es complisquen els requisits exigits i s'adjunte la totalitat de la documentació exigida per a cada tipus d'ajuda.  
  
Article 9. Tramitació i resolució   
1. L'òrgan administratiu instructor, entenent per tal la Direcció General d'Ocupació i Inserció Laboral, per als programes compresos en el títol II d'esta orde i les direccions territorials d'Ocupació del SERVEF, o l'òrgan que els substituïsca, per als programes compresos en el títol III, podrà demanar del sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada.  
2. La competència per a conéixer i resoldre les sol·licituds formulades correspon al director general del SERVEF, excepte les delegacions efectuades en el director general d'Ocupació i Inserció Laboral i en els directors territorials d'Ocupació del SERVEF, o l'òrgan que els substituïsca.  
3. El termini màxim per a resoldre i notificar la resolució procedent serà de sis mesos comptadors des de l'endemà de l'entrada de la sol·licitud en qualsevol dels registres del SERVEF.   
Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
4. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari d'esta, amb notificació als interessats en els termes que preveu l'article 58 de la Llei 30/1992, abans esmentada.  
  
Article 10. Resolució d'incidències  
1. El director general d'Ocupació i Inserció Laboral i els directors territorials d'Ocupació del SERVEF, o l'òrgan que els substituïsca, per delegació del director general del SERVEF, seran els competents per a resoldre les incidències que es produïsquen després de la concessió d'ajudes, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.  
2. Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent d'estes a què fa referència l'article 11, podrà donar lloc a la modificació de la resolució de concessió.  
  
Article 11. Concurrència d'ajudes i subvencions  
L'import de les subvencions regulades en esta orde no podrà ser en cap cas de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenrotllar el beneficiari, excepte límits més estrictes que puguen establir-se per a cada programa concret en l'apartat 1r de la disposició addicional segona d'esta orde.   
  
  
Article 12. Control de les ajudes  
1. Correspondrà al director general d'Ocupació i Inserció Laboral i als directors territorials d'Ocupació del SERVEF, o l'òrgan que els substituïsca, per delegació del director general del SERVEF, dur a terme la funció de control de les subvencions concedides, així com l'avaluació i el seguiment d'este programa, per a la qual cosa implantarà tots aquells mecanismes que considere oportuns.  
2. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries i als procediments que s'establisquen per a garantir el compliment d'esta orde.  
  
Article 13. Justificació del pagament de les inversions o gastos efectuats i liquidació de les ajudes  
1. Els gastos consistents en salaris dels treballadors i les inversions o gastos efectuats pels beneficiaris objecte de subvenció hauran d'acreditar-se per mitjà de transferència bancària o qualsevol altra fórmula de pagament, sempre que s'acredite el corresponent càrrec en compte.  
2. La justificació del gasto requerirà la presentació per mitjà d'original o còpia degudament compulsada del justificant bancari acreditatiu de la identitat que efectua el pagament, del període a què fa referència el càrrec, càrrec en compte dels imports i treballadors en cas de salaris, així com la identificació del beneficiari del pagament, número de factura i concepte en el cas d'altres gastos.  
3. Una vegada dictada la resolució de concessió, es lliurarà l'import de l'ajuda reconeguda a cada beneficiari, de la forma indicada per a cada tipus d'acció en els articles corresponents d'esta orde, i sempre que s'acredite en l'expedient que el sol·licitant es troba al corrent en les obligacions tributàries i amb la Seguretat Social en la data de cada un dels pagaments.  
  
Article 14. Reintegrament de les ajudes concedides i procediment de reintegrament  
1. Reintegrament de les ajudes concedides:  
1r. La declaració judicial o administrativa de nul·litat o anul·lació, d'acord amb el procediment i les causes establides en l'article 36 de la Llei 38/2003, General de Subvencions, implicarà l'obligació de tornar les quantitats percebudes.  
2n. També serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament en els supòsits previstos en l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, incloent-hi el reintegrament per l'incompliment de les obligacions, tant generals com específiques, imposades als beneficiaris en esta orde i, concretament, l'obligació imposada en l'apartat o de l'article 5 relativa a la comunicació prèvia de qualsevol canvi produït respecte a la qualificació del projecte empresarial.  
2. Procediment de reintegrament  
El procediment de reintegrament se substanciarà d'acord amb el que establix el capítol II del títol II de la Llei 38/2003, General de Subvencions, en relació amb el que establix el capítol II del títol III del Reial Decret 887/2006, de 21 de juliol, pel qual s'aprova el reglament de la Llei 38/2003.  
  
TÍTOL II  
Centres especials d'ocupació  
  
Article 15. Accions susceptibles de suport  
A fi de facilitar el manteniment dels llocs de treball, els centres especials d'ocupació podran accedir a les ajudes següents:  
1. Subvenció del cost salarial corresponent als llocs de treball ocupats per persones discapacitades que realitzen una jornada de treball completa i estiguen donats d'alta en la Seguretat Social, consistent en el 50 per cent del salari mínim interprofessional vigent l'any 2013.  
  
En el cas de treball a temps parcial, la subvenció experimentarà una reducció proporcional a la jornada laboral realitzada, sempre que la jornada supose, com a mínim, 20 hores setmanals.  
Les subvencions per ampliacions de plantilla dels mesos de novembre i desembre, se sol·licitaran a l'empara de l'orde d'ajudes per a l'exercici següent.  
Es consideren objecte de subvenció en este programa els costos salarials, corresponents a les nòmines de gener a desembre del present exercici, incloses dos pagues extraordinàries o el prorrateig d'estes, dels treballadors amb discapacitat que bé estiguen contractats en el centre especial d'ocupació en la data publicació d'esta orde en el Diari Oficial de la Comunitat Valenciana (DOCV), o bé hagen estat contractats amb anterioritat en este exercici i hagen finalitzat els seus contractes abans de l'esmentada publicació.  
Les contractacions, pròrrogues o ampliacions de jornada produïdes després de la data de publicació d'esta orde en el Diari Oficial de la Comunitat Valenciana seran subvencionables sempre que no impliquen un increment de la subvenció concedida inicialment.   
  
Quan un treballador es trobe en situació d'incapacitat temporal (IT), l'import de la subvenció salarial es referirà exclusivament als dies el pagament que estiguen a càrrec obligatòriament del centre especial d'ocupació, de conformitat amb el que dispose la normativa de la Seguretat Social.  
No resultarà subvencionable el cost salarial de les contractacions de treballadors de duració inferior a tres mesos, excepte el contracte d'interinitat realitzat en els termes que preveu l'article 4 del Reial Decret 2720/1998, de 18 de desembre, que desplega l'article 15 del Text Refós de la Llei de l'Estatut dels Treballadors. Esta exclusió no es tindrà en compte en aquells supòsits en què l'extinció del contracte es produïsca per la baixa voluntària del treballador. Quan es realitzen contractes per obra o servici determinat, haurà d'adjuntar-se un compromís de duració mínima d'este contracte de, almenys, tres mesos.  
  
2. Subvencions per a adaptació de llocs de treball i eliminació de barreres arquitectòniques, en una quantia màxima no superior a 1.803 euros per lloc de treball, que s'adapte a les necessitats del personal discapacitat en plantilla, sense que en cap cas sobrepasse el cost real de l'esmentada adaptació o eliminació.  
  
Article 16. Requisits específics i obligacions  
A) Requisits generals per als centres especials d'ocupació  
a) Estar qualificats i inscrits com a tals en el registre administratiu creat per l'Orde de 10 d'abril de 1986, de la Conselleria de Treball i Seguretat Social (DOGV 376, 14.05.1986).  
b) Estar inscrits com a entitats ocupadores en els règims de la Seguretat Social en què existisca afiliació de treballadors per compte d'altri.  
c) Els centres especials d'ocupació que hagen resultat beneficiaris d'ajudes en l'exercici immediatament anterior a la publicació d'esta orde, hauran d'haver presentat la documentació prevista en l'article 5 de l'Orde de 10 d'abril de 1986, de la Conselleria de Treball i Seguretat Social (DOCV 14 de maig):  
- Memòria segons model normalitzat.  
- Relació de la plantilla, segons models normalitzats.  
- Documentació econòmica: balanços i compte de pèrdues i guanys del centre especial d'ocupació relativa a l'exercici immediatament anterior, degudament firmada pel legal representant de l'empresa, així com comptes anuals de l'exercici 2011 presentats en el Registre Mercantil o en els registres corresponents, segons el tipus d'entitat o, en el cas d'associacions, els comptes aprovats per l'assemblea general i, en el cas d'entitats a què siga aplicable l'obligació establida en el Reial Decret 1517/2011, de 31 d'octubre, auditoria dels comptes corresponents a l'exercici 2011.  
B) Requisits específics segons el tipus d'ajudes per al manteniment de llocs:  
1. Per a l'ajuda als costos salarials de treballadors amb discapacitat:  
Els treballadors que inicien l'activitat en este exercici i per als quals se sol·licite ajuda dels costos salarials, en el moment previ a la seua contractació hauran de ser desocupats, inscrits com a demandants d'ocupació en el centre SERVEF corresponent.  
2. Per a la subvenció destinada a adaptar llocs de treball i eliminar barreres arquitectòniques:  
a) Justificar la seua necessitat per mitjà de l'oportuna memòria i l'informe favorable de la Inspecció de Treball.   
Estes adaptacions han de garantir de manera específica la protecció dels treballadors que tinguen reconeguda la situació de discapacitat física, psíquica o sensorial i, per tant, siguen especialment sensibles als riscos derivats del treball, no aquelles adaptacions que estiguen obligades a realitzar per aplicació de la Llei de Prevenció de Riscos Laborals i que s'haurien de dur a terme obligatòriament, siga treballador amb discapacitat o no.  
b) Els treballadors amb discapacitat pels quals se sol·licita l'ajuda inicialment hauran d'estar en situació d'alta en la Seguretat Social i amb contracte vigent en el centre especial d'ocupació en el moment en què es resolga la petició.  
c) No serà subvencionable l'adaptació per treballador o lloc de treball pel qual s'haguera ja obtingut subvenció pel mateix concepte en els quatre anys immediatament anteriors, llevat que es tracte d'adaptacions necessàries per empitjorament de la discapacitat del treballador, degudament acreditat.  
C) Els centres especials d'ocupació que resulten beneficiaris d'ajudes en este exercici hauran de presentar, quan acabe este, la documentació prevista en l'article 5 de l'Orde de 10 d'abril de 1986, de la Conselleria de Treball i Seguretat Social.  
  
Article 17. Documentació i termini  
1. Documentació  
A més de la documentació general que establix l'article 7, s'haurà d'adjuntar, en cada cas, la següent:  
A. Costos salarials:  
a) Per als treballadors l'activitat dels quals en el corresponent centre especial d'ocupació s'inicie en el present exercici, i les contractacions o les pròrrogues dels quals resulten subvencionables d'acord amb el que establix l'article 15 d'esta orde, hauran d'aportar:  
1. Certificats de discapacitat o acreditació de la condició de treballador amb discapacitat d'acord amb el que establix la disposició addicional tercera d'esta orde.  
Les modificacions que afecten el tipus i el grau de discapacitat dels treballadors hauran de ser comunicades al SERVEF.  
La documentació acreditativa de la condició de pensionista de la Seguretat Social o de classes passives haurà d'estar actualitzada a la data de la presentació de sol·licituds o anar acompanyada de rebuts de la corresponent pensió degudament actualitzats.  
2. Còpia dels contractes de treball o conversió de contractes temporals que donen lloc a l'ajuda, realitzats a persones discapacitades, degudament comunicat al centre SERVEF i els comunicats d'alta en la Seguretat Social.  
En el supòsit de transformacions de contractes temporals, haurà d'aportar-se el comunicat de variació de dades en la Seguretat Social.  
3. Acreditació de la inscripció del treballador com a desempleat demandant d'ocupació en el centre SERVEF corresponent.  
4. Declaració responsable acreditativa que les noves contractacions representen un increment net del nombre d'empleats en el centre especial d'ocupació en comparació amb la mitjana dels 12 mesos previs o, a falta d'això, el lloc o els llocs hauran d'haver quedat vacants arran de la dimissió del treballador, de la seua discapacitat, de la seua jubilació per motius d'edat, de la reducció voluntària del temps de treball o de l'acomiadament disciplinari procedent, i no com a resultat de l'acomiadament improcedent.  
5. Descripció detallada del lloc de treball, característiques tècniques d'este i capacitat que ha de tindre el treballador per a cobrir el lloc, en el cas de contractes indefinits o conversió de temporals en indefinits, que haurà de presentar-se amb caràcter bianual. El SERVEF sol·licitarà, si és el cas, i d'acord amb la seua regulació específica, l'informe dels equips multiprofessionals del corresponent centre de valoració i orientació de discapacitats de la Conselleria de Benestar Social.  
  
b) En imprés normalitzat, relació nominativa, ordenada alfabèticament per cognoms, del personal amb discapacitat per als llocs de treball dels quals se sol·licita l'ajuda.   
En el cas que un mateix centre especial d'ocupació sol·licite la tramitació de les ajudes per dos sistemes de pagament diferents, és a dir, pagament amb la justificació prèvia de gastos per a treballadors amb discapacitat amb contractes de caràcter temporal, i pagaments pel sistema de bestretes per als treballadors amb contractes indefinits, hauran d'aportar les relacions nominatives dels treballadors de forma separada per a cada un dels expedients que s'han de tramitar.  
c) En el cas que el centre especial d'ocupació haja aprovat l'expedient de regulació d'ocupació, d'extinció o suspensió de la relació laboral amb els treballadors, hauran d'aportar còpia d'este, així com acreditació dels treballadors als quals finalment s'aplica i la data d'efectes.  
B. Adaptació de llocs de treball i/o eliminació de barreres arquitectòniques:  
a) Memòria descriptiva de les necessitats d'adaptació del lloc o eliminació de barreres que es vol fer, identificant el treballador i el tipus de discapacitat, amb indicació del cost i l'informe favorable de la Inspecció de Treball.  
b) Pressupostos i/o factures proforma de la inversió que s'ha de realitzar i/o projecte tècnic, si és el cas.  
c) Programa d'actuació que garantisca l'execució de la inversió abans del 31 d'octubre de l'any de la convocatòria.  
En el cas de canvi de centre de treball, comunicació a l'organisme competent de l'obertura del centre de treball.  
d) Certificats de discapacitat on conste el tipus i el grau d'esta, o acreditació de la condició de treballador amb discapacitat d'acord amb el que establix la disposició addicional tercera d'esta orde.  
  
e) En el cas d'adaptació per empitjorament de la discapacitat del treballador prevista en l'article 16, hauran d'aportar documentació acreditativa d'este empitjorament subscrita pels equips multiprofessionals corresponents.  
2. Termini  
A. Les sol·licituds d'ajudes regulades en este títol hauran de presentar-se en el termini d'un mes comptador des de l'endemà de la publicació d'esta orde.   
En el supòsit de nous contractes, pròrrogues o ampliacions de jornada del personal amb discapacitat produïdes en el mes per a la presentació de sol·licituds, que puguen resultar subvencionables d'acord amb el que establix l'article 15 d'esta orde, la sol·licitud de l'ajuda es realitzarà en l'esmentat termini d'un mes comptador des de l'endemà de la publicació d'esta orde.  
En el supòsit de nous contractes, pròrrogues o ampliacions de jornada de treballadors amb discapacitat efectuats després de l'acabament del termini d'un mes per a la presentació de sol·licituds comptador des de l'endemà de la publicació de l'orde en el Diari Oficial de la Comunitat Valenciana, que puguen resultar subvencionables d'acord amb el que establix l'article 15 d'esta orde, la sol·licitud de l'ajuda es realitzarà en el termini assenyalat d'un mes comptador a partir de la data de la seua contractació o pròrroga, i es reconeixerà la subvenció, si no n'hi ha, des de la data de la seua efectiva presentació. En el cas de canvi de seu del centre de treball, regirà el mateix termini d'un mes comptador des de la comunicació d'obertura del centre de treball a l'organisme competent, per a l'ajuda d'adaptació de llocs de treball, encara que no hi haja ampliació de plantilla. En tot cas, estes sol·licituds, en cas de presentar-se en l'exercici actual, no podran ser posteriors al 15 de novembre.  
  
B. Les sol·licituds d'ajuda salarial en centres especials d'ocupació per les ampliacions de plantilla de treballadors amb discapacitat efectuades en els mesos de novembre i desembre de 2012 hauran de presentar-se en el termini màxim d'un mes comptador des de l'endemà de la publicació d'esta orde, i s'hauran de mantindre les esmentades contractacions fins a la data d'acabament del termini de presentació de sol·licituds a càrrec de l'esmentada orde.  
C. Les sol·licituds d'ajuda salarial per a centres especials d'ocupació per les ampliacions de plantilla de treballadors amb discapacitat efectuades en els mesos de novembre i desembre de 2013 hauran de presentar-se en els terminis establits en l'orde de convocatòria d'ajudes per a l'exercici 2014, i s'hauran de mantindre les esmentades contractacions fins a la data d'acabament del termini de presentació de sol·licituds a càrrec de l'esmentada orde, les quals podran resultar subvencionades segons el que establix l'esmentada orde d'ajudes per a l'exercici 2014, en funció de les disponibilitats pressupostàries, encara que sense que estiguen afectades per la limitació de la concessió inicial d'ajudes 2013 regulada en l'apartat 1 de l'article 15 de l'esta orde.  
  
Article 18. Justificació i pagament  
A) Les ajudes per al manteniment de llocs de treball en centres especials d'ocupació es faran efectives en els termes següents:  
1. Les ajudes als costos salarials es justificaran i es lliuraran de la manera següent:  
a) Les ajudes es justificaran per mitjà de la presentació dels rebuts de salaris i justificants del càrrec en el compte que, d'acord amb el que establix l'article 13 d'esta orde, n'acredite el pagament, resultant obligatòria la presentació de la baixa en la Seguretat Social, si és el cas, dels treballadors subvencionats.  
L'aportació de la documentació indicada es realitzarà en els terminis que s'indiquen a continuació, junt amb la relació mensual dels treballadors amb discapacitat d'alta a través de l'aplicació informàtica eSidec:   
  
- Primer termini: en el termini d'un mes a partir de la publicació d'esta orde, nòmines de gener a maig, ambdós incloses, així com els justificants de càrrec en compte de les nòmines d'estos mesos i TC1 i TC2 de gener.  
- Segon termini: de l'1 al 15 de setembre, nòmines i justificants de càrrecs en compte de juny, extra si és el cas, juliol i agost.  
- Tercer termini: de l'1 al 15 de novembre, nòmines i justificants de càrrecs en compte de setembre i octubre.  
- Quart termini: de l'1 al 15 de gener de l'any següent a la convocatòria, nòmines i justificants de transferències bancàries de novembre, desembre i extra, junt amb la relació en model normalitzat de tots els treballadors que hagen iniciat la relació laboral al novembre i desembre de 2013 i que, d'acord amb el que establix esta orde, resulten subvencionables, únicament als efectes de previsió pressupostària i estadística.  
  
Les ajudes es lliuraran segons la documentació presentada en els terminis anteriors i, si és el cas, es podrà acumular en un sol pagament la justificació d'un o més terminis, podent descomptar dels pagaments que s'han d'efectuar les justificacions dels manteniments de llocs de treball inferiors als tres mesos mínims de contractació establit en l'apartat 1 de l'article 15 d'esta orde.  
Si la presentació de la documentació justificativa es realitzara fora dels terminis assenyalats, es podrà detraure, si és el cas, de la subvenció que s'ha de pagar, la quantia corresponent al nombre de dies que hagen originat el retard.  
b) Per al personal discapacitat fix del centre especial d'ocupació, les ajudes es podran lliurar de forma anticipada, segons els percentatges previstos per la Llei d'Hisenda Pública de la Generalitat Valenciana, d'acord amb el que establix la Llei de Pressupostos per a l'any 2013.  
Les subvencions de naturalesa corrent en matèria de foment d'ocupació destinades al manteniment salarial del personal discapacitat estan exemptes de prestar garanties per bestreta de subvencions, d'acord amb el que establix l'apartat E del punt 3 de l'article 47 bis de la Llei d'Hisenda Pública de la Generalitat Valenciana.  
En estos supòsits, la justificació de l'ajuda s'efectuarà d'acord amb el que disposa l'apartat anterior quant a documentació i forma de presentació, i en els terminis següents:  
Primer termini: de l'1 al 15 de juliol, rebuts de salaris de gener a juny, ambdós inclosos, i extra i TC1 i TC2 de gener.   
Segon termini: de l'1 al 15 de gener de l'any següent a la convocatòria, rebuts de salaris dels mesos de juliol a desembre, ambdós inclosos, i extra.  
2. Per a les ajudes corresponents a l'adaptació de llocs o eliminació de barreres, els costos d'estes es justificaran per mitjà de la presentació de la documentació següent:  
a) Una relació classificada dels gastos i/o inversions de l'activitat, amb identificació del creditor i del document, el seu import, la data d'emissió i, si és el cas, la data de pagament. En el cas que la subvenció s'haja atorgat basant-se en un pressupost, s'indicaran les desviacions produïdes.  
b) Les factures i/o, si és el cas, els certificats d'obra corresponents a inversions efectivament realitzades, i els documents acreditatius del pagament dels servicis prestats justificats d'acord amb el que establix l'article 13 d'esta orde.  
c) Una relació detallada d'altres ingressos o subvencions que hagen finançat l'activitat subvencionada, amb indicació de l'import i la procedència.  
Les ajudes per adaptació de llocs o eliminació de barreres es lliuraran d'una sola vegada, segons la documentació presentada, tenint com a data límit de justificació el 31 d'octubre del corresponent exercici.  
B) Correspon al director general d'Ocupació i Inserció Laboral, per delegació del director general del SERVEF, el reconeixement de l'obligació i la proposta de pagament de la subvenció.  
  
TÍTOL III  
Contractació de treballadors amb discapacitat  
 per empreses ordinàries  
  
CAPÍTOL I  
Disposicions generals  
  
Article 19. Exclusions i incompatibilitats   
1. Queden exclosos de tots els programes regulats en este títol els supòsits següents:  
a) Treballadors que en els 24 mesos previs hagueren prestat servicis per mitjà de contracte indefinit en la mateixa empresa o grup d'empreses, o en empreses a les quals l'ocupadora haguera succeït en virtut de l'article 44 de l'Estatut dels Treballadors.  
b) Treballadors que hagueren finalitzat la relació laboral de caràcter indefinit per mutu acord en els tres mesos previs a la contractació, excepte en el cas de les ajudes a la contractació de treballadors amb discapacitat procedents d'un enclavament laboral, regulades en el capítol II d'este títol.  
c) Contractacions realitzades per empreses de treball temporal per a la posada a disposició del treballador en empreses usuàries en què prestaran els seus servicis.  
d) Contractacions realitzades per empreses que, a causa de cometre infraccions molt greus, hagueren sigut excloses com a beneficiàries de programes d'ocupació.  
e) Contractacions realitzades per empreses sancionades en els dos anys anteriors a la presentació de la sol·licitud per cometre infraccions greus o molt greus en matèria de prevenció de riscos laborals.  
  
f) Contractacions realitzades per empreses que en els 12 mesos anteriors a la sol·licitud de l'ajuda hagueren realitzat extincions de contractes en virtut d'acomiadament col·lectiu o per causes disciplinàries o objectives declarades improcedents per sentència judicial ferma o laude arbitral.  
g) Relacions laborals de caràcter especial de l'article 2.1 de l'Estatut dels Treballadors, excepte la de servici de la llar familiar.  
2. Les ajudes establides en este títol són incompatibles entre si i amb qualsevol altra per a la mateixa acció subvencionable, excepte la bonificació de quotes a la Seguretat Social. No obstant això, resulten compatibles les ajudes per contractació de persones amb discapacitat i adaptació del lloc de treball.  
  
Article 20. Documentació i terminis  
A. Documentació  
Les sol·licituds, en model normalitzat pel SERVEF, hauran d'adjuntar, a més de la documentació indicada en l'article 7, la següent:  
a) Còpia dels contractes de treball efectuats amb persones discapacitades, degudament comunicat al centre SERVEF. En cas de transformació de contractes temporals en indefinits, s'ha d'aportar, així mateix, el contracte o els contractes temporals de què deriven.  
En les clàusules dels contractes haurà de constar expressament, si és el cas, les condicions següents: condició de persona amb discapacitat del treballador, duració de la relació laboral i causa que el motiva.  
  
b) Comunicat d'alta del treballador contractat en la Seguretat Social. En cas de transformació de contractes, variació de dades del treballador contractat.  
c) Certificat de discapacitat expedit per l'òrgan competent on conste el tipus i el grau de discapacitat o l'acreditació de la condició de persona amb discapacitat d'acord amb el que establix la disposició addicional tercera d'esta orde, que permeten comprovar que es tracta de treballadors amb especials dificultats d'accés al mercat ordinari de treball, segons els requisits exigits per a cada tipus d'ajuda.  
  
d) Descripció detallada del lloc de treball, característiques tècniques d'este i capacitat que ha de tindre el treballador per a cobrir el lloc, en model normalitzat. El SERVEF sol·licitarà d'acord amb la seua regulació específica, l'informe dels equips multiprofessionals del corresponent centre de valoració i orientació de discapacitats de la Conselleria de Benestar Social.   
e) Declaració responsable del fet que la contractació no incorre en causa d'exclusió.  
f) Per a les ajudes d'adaptació de llocs, memòria descriptiva de les necessitats d'adaptació o dotació de mitjans de protecció personal, amb indicació del seu cost i l'informe favorable de la Inspecció de Treball.  
  
B. Terminis de presentació de sol·licituds  
1. Les sol·licituds d'ajudes regulades en este títol hauran de presentar-se en el termini màxim de dos mesos comptador des de la data de contractació objecte de l'ajuda i tindran com a data límit el 30 de setembre de 2013, excepte per a les ajudes a la contractació indefinida i transformació de contractes temporals en indefinits regulades en el capítol III, el termini de sol·licitud del qual acabarà el 31 de juliol de 2013. Per a les contractacions formalitzades en el 2013 en el període previ a la publicació d'esta convocatòria, el còmput del termini de dos mesos s'iniciarà a partir de l'endemà de l'esmentada publicació.  
2. Les sol·licituds d'ajudes pel manteniment de contractes indefinits formalitzats o transformats en els tres últims mesos de l'any 2012 hauran de presentar-se en el termini màxim de dos mesos comptador des de l'endemà de la publicació d'esta orde.   
  
Article 21. Liquidació i pagament  
1. La liquidació de les ajudes s'efectuarà una vegada justificades les condicions establides, i es lliurarà d'una sola vegada l'import de l'ajuda concedida.   
2. El pagament de les ajudes per adaptació de llocs de treball requerirà l'aportació abans del 31 d'octubre de 2013 dels justificants que acrediten l'efectivitat del gasto realitzat.  
3. Correspon als directors territorials d'Ocupació del SERVEF, o l'òrgan que els substituïsca, per delegació del director general del SERVEF, el reconeixement de l'obligació i la proposta de pagament d'estes.  
  
CAPÍTOL II  
Programa de suport a la contractació indefinida   
a través d'enclavaments laborals  
  
Article 22. Objecte  
Este capítol té com a objecte establir incentius per a afavorir la inserció dels treballadors amb discapacitat en el mercat ordinari de treball, afavorint el trànsit des de l'ocupació en els centres especials d'ocupació i possibilitant l'accés a estos de nous treballadors amb discapacitat.   
  
Article 23. Accions susceptibles de suport  
Les ajudes previstes en este capítol s'articulen en el programa de suport a la contractació indefinida a través d'enclavaments laborals.   
  
  
Article 24. Requisits de l'enclavament   
1. S'entendrà per enclavament laboral el contracte entre una empresa del mercat ordinari de treball, anomenada empresa col·laboradora, i un centre especial d'ocupació, per a la realització d'obres o servicis que tinguen relació directa amb l'activitat normal d'aquella i per a la realització dels quals un grup de treballadors amb discapacitat del centre especial d'ocupació es desplaça temporalment al centre de treball de l'empresa col·laboradora, amb els requisits i les condicions establides pel Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.  
2. Perquè la contractació per una empresa ordinària d'un treballador procedent d'un enclavament resulte subvencionable serà necessari que la incorporació d'este treballador a l'enclavament laboral haja sigut comunicada al SERVEF en el termini d'un mes des de l'inici.   
  
Article 25. Ajudes  
1. Les empreses col·laboradores que durant este exercici i d'acord amb el que regula el Reial Decret 290/2004, de 20 de febrer, contracten amb caràcter indefinit un treballador de l'enclavament amb discapacitat que presente especials dificultats per a l'accés al mercat ordinari de treball d'acord amb el que disposa l'article 6.2.a o b de l'esmentat reial decret, tindran dret a les ajudes següents:  
a) Subvenció de 7.814 euros per cada contracte de treball inscrit a jornada completa. Si el contracte és a temps parcial, la subvenció es reduirà proporcionalment segons la jornada de treball pactada.  
Esta subvenció podrà ser destinada per l'empresa col·laboradora, totalment o parcialment, a servicis de suport del treballador.  
La intensitat de l'ajuda no superarà el 75 per cent dels costos subvencionables.  
b) Subvenció per adaptació del lloc de treball i eliminació de barreres o obstacles. Esta subvenció, compatible amb l'anterior ajuda, que podrà arribar als 902 euros per treballador amb discapacitat contractat, està destinada a l'adaptació del lloc de treball o dotació d'equips de protecció personal necessaris per a evitar accidents laborals al treballador amb discapacitat contractat, o eliminar barreres o obstacles que impedisquen o dificulten el treball dels treballadors amb discapacitat. Si esta ajuda no és sol·licitada per l'empresa, podrà ser sol·licitada pel mateix treballador.  
2. Per a tindre dret a estes ajudes, la contractació dels treballadors haurà de realitzar-se sense solució de continuïtat i transcorregut, almenys, un termini de tres mesos des de l'inici de l'enclavament o des de la incorporació del treballador si esta fora posterior a l'inici de l'enclavament.  
3. Si el treballador amb discapacitat de l'enclavament que s'incorpora amb caràcter indefinit a l'empresa col·laboradora no està inclòs en l'article 6.2.a o b del Decret 290/2004, l'empresa col·laboradora tindrà dret a les ajudes per a la contractació indefinida establides en el capítol III del títol III, d'esta orde de convocatòria d'ajudes.  
  
  
Article 26. Documentació complementària  
Les sol·licituds, en model normalitzat pel SERVEF, hauran d'adjuntar, a més de la documentació indicada en els articles 7 i 20, la documentació següent:  
a) Contracte inscrit entre l'empresa col·laboradora i el centre especial d'ocupació, en els termes i les condicions establides per l'article 5 del Reial Decret 290/2004, de 20 de febrer, per mitjà del qual es formalitze l'enclavament laboral, així com les pròrrogues d'este.   
b) Comunicació a la Direcció General del SERVEF d'este contracte i les seues possibles pròrrogues, en el termini d'un mes des de la firma.  
c) Llista de treballadors seleccionats pel centre especial d'ocupació per a la incorporació a l'enclavament laboral on consten les dades del treballador per la contractació del qual se sol·licita l'ajuda, i la data d'esta incorporació.  
d) Comunicació a la Direcció General del SERVEF de la incorporació d'este treballador a l'enclavament laboral, i data d'esta, en el termini d'un mes des de l'inici.   
e) Declaració responsable acreditativa del fet que les noves contractacions representen un increment net del nombre d'empleats en el centre especial d'ocupació, en comparació amb la mitjana dels 12 mesos previs o, a falta d'això, el lloc o els llocs hauran d'haver quedat vacants arran de la dimissió del treballador, de la seua discapacitat, de la jubilació per motius d'edat, de la reducció voluntària del temps de treball o de l'acomiadament disciplinari procedent, i no com a resultat de l'acomiadament improcedent.  
  
Article 27. Obligacions dels beneficiaris  
A més de les obligacions establides amb caràcter general en l'article 6 d'esta orde, els beneficiaris de les ajudes regulades en este títol hauran de:  
1. Formalitzar els contractes per escrit.  
2. Les entitats beneficiàries estan obligades a mantindre l'estabilitat en l'ocupació dels treballadors amb discapacitat contractats a l'empara d'esta disposició per un període mínim de tres anys.  
Durant este període, en cas de baixa per acomiadament declarat o reconegut improcedent serà procedent el reintegrament total de la subvenció. Si la baixa té lloc per altres causes no imputables als beneficiaris, hauran de substituir-los en el termini d'un mes per altres treballadors amb les mateixes característiques, i comunicar-ho a l'òrgan que va concedir la subvenció en un termini no superior a 15 dies des de la data del nou contracte, i es beneficiaran en este cas només de la bonificació de la quota de la Seguretat Social pels substituts.   
3. Remetre anualment a la direcció territorial d'Ocupació del SERVEF, o l'òrgan que la substituïsca, una relació dels treballadors pels quals s'hagen concedit les ajudes i subvencions regulades en esta disposició, amb l'acreditació de la seua permanència en l'empresa o, si és el cas, dels treballadors que els hagen substituït. Esta obligació s'entendrà durant tres anys a partir de la data de la contractació indefinida del treballador amb discapacitat.  
  
CAPÍTOL III  
Programa d'incentius a la contractació de treballadors amb discapacitat per empreses ordinàries  
  
Programa de suport a la contractació indefinida i temporal  
  
Article 28. Objecte   
Este programa té per objecte afavorir la inserció de les persones desocupades amb discapacitat en el mercat ordinari de treball, per mitjà del suport a la contractació indefinida, contractació temporal i adaptació del lloc de treball.  
Els treballadors hauran d'haver romàs desocupats i inscrits com a demandants d'ocupació en els centres SERVEF d'ocupació fins a la seua contractació.  
  
Article 29. Documentació complementària   
Les sol·licituds, en model normalitzat pel SERVEF, hauran d'adjuntar, a més de la documentació indicada en els articles 7 i 20 d'esta orde, un informe de la Tresoreria General de la Seguretat Social acreditatiu de la plantilla mitjana de treballadors en situació d'alta de l'entitat beneficiària en els 12 mesos anteriors a la contractació objecte de subvenció i del nombre de treballadors de l'empresa en la data de la contractació.   
En el cas que les noves contractacions no representen un increment de plantilla segons el que establix l'apartat anterior, haurà d'acreditar-se que el lloc o els llocs han quedat vacants arran de la dimissió del treballador, de la seua discapacitat, de la jubilació d'este per motius d'edat, de la reducció voluntària del temps de treball o del seu acomiadament disciplinari procedent, i no a conseqüència d'un acomiadament improcedent.  
  
Article 30. Obligacions dels beneficiaris  
A més de les obligacions establides amb caràcter general en l'article 6 d'esta orde, els beneficiaris de les ajudes regulades en este capítol hauran de:  
1. Formalitzar els contractes per escrit.  
2. Les entitats beneficiàries estan obligades a mantindre l'estabilitat en l'ocupació dels treballadors amb discapacitat contractats a l'empara d'esta disposició per un període mínim de 18 mesos en el cas de contractacions indefinides, i de sis mesos en el cas de contractacions temporals.  
En el cas que el treballador cause baixa durant estos períodes, podrà ser substituït per un altre treballador amb les mateixes característiques; la substitució haurà de realitzar-se i comunicar-se a la direcció territorial d'Ocupació corresponent en un termini de 15 dies, i ha d'afegir-se al període de manteniment obligatori del contracte el termini transcorregut des de la baixa del treballador fins a la seua substitució. Si la baixa es produïx amb anterioritat a la resolució de concessió, perdrà el dret a la sol·licitud presentada.  
No es consideraran incomplides les obligacions de manteniment de l'ocupació a què fa referència este apartat quan el contracte de treball s'extingisca per causes objectives o per acomiadament disciplinari quan l'un o l'altre siga declarat o reconegut com a procedent, ni les extincions causades per dimissió, mort o incapacitat permanent total, absoluta o gran invalidesa dels treballadors, o per resolució durant el període de prova, per la qual cosa, en el cas que les vacants no siguen cobertes, l'entitat beneficiària estarà obligada a reintegrar la subvenció percebuda de forma proporcional al període de manteniment del contracte pendent de complir.   
La falta de cobertura de les vacants per qualsevol altra causa diferent de les establides en el paràgraf anterior donarà lloc al reintegrament total de l'ajuda percebuda.  
3. Remetre a la direcció territorial d'Ocupació del SERVEF, o l'òrgan que la substituïsca, una relació dels treballadors pels quals s'hagen concedit les ajudes i subvencions regulades en esta disposició, amb l'acreditació de la seua permanència en l'empresa o, si és el cas, dels treballadors que els hagen substituït, als 12 i als 18 mesos des del seu inici, en el cas de contractació indefinida, o transformació de contractes temporals en indefinits, i als sis i als 12 mesos, segons la seua duració, en el cas de contractes temporals.  
  
Article 31. Ajudes per contractació indefinida  
1. La quantia de les ajudes per contractació indefinida a jornada completa podrà arribar als 5.000 euros en funció del grau de discapacitat del treballador contractat:  
a) En el cas de treballadors amb una discapacitat física o sensorial com a mínim d'un 33 per cent, l'ajuda ascendirà a 3.500 euros; 4.000 euros en el cas de les dones.  
b) En el cas de treballadors amb una discapacitat física o sensorial superior al 33 per cent i inferior al 65 per cent, s'incrementaran en 500 euros els imports del subapartat anterior.  
c) En el cas de treballadors amb una discapacitat psíquica igual o superior al 33 per cent, o física i sensorial igual o superior al 65 per cent, l'ajuda pujarà a 5.000 euros.  
2. Els contractes a temps parcial, amb una jornada igual o superior a 20 hores setmanals, així com la modalitat de fix discontinu, seran subvencionables amb reducció proporcional de la quantia de l'ajuda prevista en l'apartat anterior,  
3. La transformació en indefinits de contractes temporals de foment d'ocupació per a treballadors amb discapacitat, regulats en la Llei 43/2006, de 29 de desembre, per a la millora del creixement i de l'ocupació, així com la transformació en indefinits de contractes d'aprenentatge, en pràctiques i per a la formació de treballadors amb discapacitat resultaran subvencionables en els termes dels apartats anteriors. No obstant això, en cas de conversió en indefinit d'un contracte temporal subvencionat, l'ajuda es reduirà en l'import concedit per la contractació temporal.  
4. En el cas de contractació indefinida inicial, la intensitat de l'ajuda no superarà el 75 per cent dels costos subvencionables.  
  
Article 32. Ajudes per contractació temporal  
1. La quantia de les ajudes per contractació temporal a jornada completa, com a mínim de sis mesos de duració, podrà arribar als 2.000 euros en funció del grau de discapacitat del treballador contractat:  
a) En el cas de treballadors amb una discapacitat física o sensorial com a mínim d'un 33 per cent, l'ajuda pujarà a 1.200 euros.  
b) En el cas de treballadors amb una discapacitat física o sensorial superior al 33 per cent i inferior al 65 per cent, l'ajuda pujarà a 1.500 euros.  
c) En el cas de treballadors amb una discapacitat psíquica igual o superior al 33 per cent, o física i sensorial igual o superior al 65 per cent, l'ajuda pujarà a 2.000 euros.  
2. Els contractes a temps parcial seran subvencionables si tenen una jornada com a mínim de 20 hores setmanals, amb reducció proporcional de la quantia de l'ajuda.  
3. La intensitat de l'ajuda no superarà el 75 per cent dels costos subvencionables.  
  
Article 33. Ajudes per a l'adaptació del lloc de treball  
1. L'adaptació del lloc de treball o l'adquisició d'equips suplementaris de protecció personal que previnguen accidents laborals del treballador amb discapacitat contractat, així com l'eliminació de barreres o obstacles que impedisquen o dificulten el seu treball podran subvencionar-se amb una ajuda de fins a 902 euros per treballador, sempre que la duració del contracte siga de 12 mesos com a mínim.  
2. Els béns i/o inversions subvencionats hauran de destinar-se a la finalitat per a la qual es va concedir l'ajuda durant un període de 18 mesos com a mínim per a contractacions indefinides, o de 12 mesos per a contractacions temporals.  
  
DISPOSICIONS ADDICIONALS  
  
Primera. Finançament  
1. Les ajudes regulades en esta orde es finançaran per un import global màxim de 18.575.801 €, a càrrec del programa pressupostari 20294.4.0303832557.70239, segons el detall de línies i els imports que s'especifiquen a continuació:  
a) Les ajudes als costos salarials per al manteniment de llocs de treball ocupats en centres especials d'ocupació, regulades en el títol II d'esta orde, així com les ajudes a l'empresa ordinària per contractació indefinida de treballadors amb discapacitat procedents d'enclavaments laborals regulades en el capítol II del títol III d'esta orde, es finançaran a càrrec del capítol 4, codi línia T2240000, per un import màxim de 45.943.569 €, corresponents a fons procedents del SEPE.  
  
b) Les ajudes per a la contractació indefinida inicial de persones amb discapacitat en empresa ordinària, del capítol III del títol III d'esta orde, es finançaran a càrrec del capítol 4, T2240000, per un import global de 800.000 €, cofinançats pel Fons Social Europeu, a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea - Comunitat Valenciana, el lema del qual és: «El Fons Social Europeu invertix en el teu futur».  
  
Estos fons es distribuiran territorialment de la manera següent:  
- Per a la Direcció Territorial d'Alacant: 345.600,00 €  
- Per a la Direcció Territorial de Castelló: 75.200,00 €  
- Per a la Direcció Territorial de València: 379.200,00 €  
c) Les ajudes per a les transformacions de contractes temporals de treballadors amb discapacitat en indefinits, totes estes del capítol III del títol III d'esta orde, es finançaran a càrrec del capítol 4, T2240000, per un import global de 200.000 €, cofinançats pel Fons Social Europeu, a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea - Comunitat Valenciana, el lema del qual és: «El Fons Social Europeu invertix en el teu futur».  
  
Estos fons es distribuiran territorialment de la manera següent:  
- Per a la Direcció Territorial d'Alacant: 86.400,00 €  
- Per a la Direcció Territorial de Castelló: 18.800,00 €  
- Per a la Direcció Territorial de València: 94.800,00 €  
d) Les ajudes per contractació temporal de persones amb discapacitat, establides en el capítol III del títol III d'esta orde, es finançaran a càrrec del capítol 4, línia T2440000, per un import global màxim de 300.000 €, cofinançats pel Fons Social Europeu, a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea - Comunitat Valenciana, el lema del qual és: «El Fons Social Europeu invertix en el teu futur», i es distribuïxen territorialment:  
- Per a la Direcció Territorial d'Alacant: 66.000,00 €  
- Per a la Direcció Territorial de Castelló: 28.500,00 €  
- Per a la Direcció Territorial de València: 205.500,00 €  
e) Les ajudes per a la inversió establides en el títol II d'esta orde, destinades a l'adaptació de llocs de treball i/o eliminació de barreres arquitectòniques en centres especials d'ocupació, es finançaran a càrrec del capítol 7, codi línia T2243000, per un import global màxim de 190.000 €, fons procedents del Servici Públic d'Ocupació Estatal (SPEE).  
f) Les ajudes per a la inversió establides en el títol III d'esta orde, destinades a l'adaptació de llocs de treball i eliminació de barreres arquitectòniques en empreses ordinàries, es finançaran a càrrec del capítol 7, codi línia T2243000, per un import global màxim de 30.000 €, fons procedents del Servici Públic d'Ocupació Estatal (SPEE).  
  
2) Si al llarg de l'exercici 2013 hi ha crèdit disponible que permet incrementar el finançament pressupostari d'esta orde, el SERVEF, mitjançant una resolució del secretari autonòmic d'Economia i Ocupació, d'ampliació de l'esmentat crèdit, podrà destinar-lo al finançament de les sol·licituds presentades a l'empara d'esta convocatòria que havent resultant subvencionables no han pogut ser ateses per falta de disponibilitat pressupostària, sense necessitat d'una nova publicació en el Diari Oficial de la Comunitat Valenciana ni d'establir un nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
  
Segona. Compatibilitat amb el Mercat Comú  
Les ajudes regulades en esta orde són compatibles amb el Mercat Comú, segons el detall següent:  
1. Les ajudes destinades al manteniment de llocs de treball en centres especials d'ocupació regulades en el títol II, així com les ajudes a l'empresa ordinària regulades en el títol III (a excepció de les ajudes per transformació en indefinits dels contractes temporals de treballadors amb discapacitat), ja que es regixen pel Reglament (CE) 800/2008 de la Comissió, de 6 d'agost de 2008 (DOUE 09.08.2008), pel qual es declaren determinades categories d'ajudes compatibles amb el Mercat Comú en aplicació dels articles 107 i 108 del Tractat de Funcionament de la Unió Europea, i concretament pels articles 41, en el cas d'ajudes a la contractació de treballadors amb discapacitat, i per l'article 42, en el cas d'ajudes per a l'adaptació de llocs, sempre que:  
  
- Quant a les subvencions salarials, la intensitat de les ajudes no superen el 75 per cent dels costos subvencionables, d'acord amb l'article 41 del reglament.  
- Quant a costos addicionals (ajudes a l'adaptació de llocs), la intensitat d'ajuda no supere el 100 per cent dels costos subvencionables, entenent-se per tals els regulats en l'article 42 de l'esmentat reglament.  
  
Les ajudes regulades en esta orde, acollides al reglament d'exempció, no podran concedir-se, segons disposa l'article 1 del dit reglament, a empreses que realitzen:  
a) Activitats relacionades amb l'exportació.  
b) Activitats en el sector del carbó.  
c) Queden excloses, així mateix, les empreses en crisi o les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el Mercat Comú.  
Així mateix, en el sector del transport, queden excloses les ajudes destinades a l'adquisició de mitjans i equips de transport, en el cas de transport de mercaderies per carretera i transport aeri.  
Als efectes de l'exclusió de l'apartat c, una pime es considerarà empresa en crisi si complix les condicions següents:  
a) Si es tracta d'una societat de responsabilitat limitada, que haja desaparegut més de la mitat del seu capital subscrit i s'haja perdut més d'una quarta part d'este en els últims 12 mesos.  
b) Si es tracta d'una societat en què almenys alguns dels seus socis tenen una responsabilitat il·limitada sobre el deute de l'empresa, que hagen desaparegut més de la mitat dels seus fons propis, tal com s'indica en els llibres d'esta, i s'haja perdut més d'una quarta part d'estos en els últims 12 mesos.  
c) Per a totes les formes d'empreses, que s'haja iniciat el procediment per a la declaració de concurs.   
Una pime amb menys de tres anys d'antiguitat no es considerarà en crisi, excepte en el cas que complisca la condició prevista en la lletra c de l'apartat anterior.  
Tampoc resultaran subvencionables per esta orde les ajudes individuals concedides en aplicació d'un règim d'ajudes o com a ajudes ad hoc, l'equivalent de les quals en subvenció bruta supere els llindars següents, de conformitat amb el que disposa l'article 6.1 del Reglament CE 800/2008:  
- Ajudes per a l'ocupació de treballadors amb discapacitat en forma de costos salarials: 10 milions d'euros per empresa i per any;  
- Ajudes per a compensar els costos addicionals de l'ocupació de treballadors amb discapacitat: 10 milions d'euros per empresa i per any.  
2. Les ajudes per transformació de contractes temporals en indefinits regulades en el capítol III del títol III, són compatibles amb el Mercat Comú, ja que no és d'aplicació el que preveu l'article 107, apartat 1 del Tractat de Funcionament de la Unió Europea, per tractar-se d'ajudes acollides al règim de ajudes de minimis, establit en el Reglament (CE) número 1998/2006, de la Comissió, publicat en el Diari Oficial de la Unió Europea del 28 de desembre de 2006.  
Estes ajudes sotmeses al règim de minimis no podran concedir-se a empreses dels sectors següents:  
a) Pesca i aqüicultura, segons es preveu en el Reglament (CE) número 104/2000 del Consell.  
b) Producció primària dels productes agrícoles que figuren en la llista de l'annex I del Tractat.  
c) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
d) Carbó, segons es definix en el Reglament (CE) número 1407/2002  
e) Queden excloses, així mateix, les empreses en crisi.  
D'altra banda, l'aplicació del règim de minimis suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa actue en el sector del transport per carretera, l'import màxim aplicable serà de 100.000 euros.  
  
Tercera. Treballadors amb discapacitat  
Als efectes d'esta orde d'ajudes, tindran la consideració de treballadors amb discapacitat, els següents :  
a) Aquells que compten amb un grau de discapacitat reconegut igual o superior al 33 per cent.  
b) En compliment de l'article 1.2 de la Llei 51/2003, d'igualtat d'oportunitats, no discriminació i accessibilitat universal de les persones amb discapacitat, en relació amb el que disposa el Reial Decret 1414/2006, d'1 de desembre, pel qual es determina la consideració de persona amb discapacitat als efectes de la Llei 51/2003, es consideraran afectats per una discapacitat igual o superior al 33 per cent els pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat.  
  
En este cas, i per a la determinació del tipus de discapacitat psíquica, es tindrà en compte la incapacitat permanent total, absoluta o gran invalidesa, en la qual el certificat de l'organisme competent per al reconeixement reculla la concurrència de malaltia mental o discapacitat intel·lectual.  
  
Quarta. Normativa aplicable  
1. El programa d'ajudes al manteniment de llocs de treball ocupats per treballadors amb discapacitat en centres especials d'ocupació, regulat en el títol II d'esta orde, així com les ajudes a l'empresa ordinària per la contractació indefinida de treballadors amb discapacitat procedents d'un enclavament laboral, recollides en el capítol II del títol III, recullen les bases establides pel Ministeri de Treball per a les ajudes la gestió i el control de les quals ha sigut transferida a la Generalitat i contingudes en les disposicions següents:  
- Llei 13/1982, de 7 d'abril, d'Integració Social de Persones amb Discapacitat, i legislació de desplegament i modificativa.  
- Reial Decret 2273/1985, de 4 de desembre, pel qual s'aprova el Reglament dels Centres Especials d'Ocupació.  
- El Reial Decret 1368/1985, de 17 de juliol, pel qual es regula la relació laboral de caràcter especial dels minusvàlids que treballen en centres especials d'ocupació.  
- L'Orde de 16 d'octubre de 1998, del Ministeri de Treball i Assumptes Socials, que establix les bases reguladores per a la concessió d'ajudes i subvencions públiques destinades al foment de la seua integració laboral en centres especials d'ocupació i treball autònom.  
- Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat. En tot allò no hi previst, caldrà ajustar-se a les disposicions del Reial Decret 1451/1983, d'11 de maig, modificat pel Reial Decret 170/2004, de 30 de gener.  
2. Per a les ajudes a l'adaptació de llocs de treball regulades en el títol III, resulten d'aplicació el Reial Decret 1451/1983, d'11 de maig, pel qual es regula l'ocupació selectiva i les mesures de foment de l'ocupació de treballadors i la legislació modificativa i de desplegament. En concret, el Reial Decret 170/2004, de 30 de gener, i l'Orde de 13 d'abril de 1994, del Ministeri de Treball i Seguretat Social, per la qual es regula la concessió d'ajudes i subvencions sobre el foment de l'ocupació de treballadors minusvàlids que establix el capítol II del Reial Decret 1451/1983. Així mateix, resulta aplicable la disposició addicional primera de la Llei 43/2006, de millora del creixement i l'ocupació.  
3. Per als programes esmentats en els apartats anteriors, i a causa del seu finançament estatal, és de total aplicació la Llei 38/2003, General de Subvencions, tenint en compte les particularitats regulades en el Reial Decret 357/2006, de 24 de març, així com el reglament de la Llei 38/2003, aprovat per Reial Decret 887/2006.  
4. Per als programes d'ajudes finançats amb fons europeus, concretament les ajudes a les empreses ordinàries per la contractació indefinida, contractació temporal o transformació de contractes temporals en indefinits de treballadors amb discapacitat del capítol III del títol III, resulten d'aplicació els preceptes bàsics de la Llei 38/2003, General de Subvencions, així com del Reglament de la Llei 38/2003, aprovat per Reial Decret 887/2006, i els preceptes en vigor del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.   
  
DISPOSICIONS FINALS  
  
Primera  
S'autoritza el director general del SERVEF per a dictar les disposicions i adoptar les mesures que considere oportunes per al desplegament i aplicació d'esta orde.  
  
Segona  
Es delega en el director general del SERVEF la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.  
  
Contra este acte, que esgota la via administrativa, les persones interessades podran interposar un recurs contenciós administratiu en el termini de dos mesos comptador des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja esmentats, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir, si és el cas, qualsevol altre que consideren procedent.   
  
València, 21 de maig de 2013   
  
El conseller d'Economia, Indústria, Turisme i Ocupació,  
MÁXIMO BUCH TORRALVA